ถาวร เสนเนียม

ถาวร เสนเนียม (เกิด 29 มีนาคม พ.ศ. 2490) อดีตรัฐมนตรีช่วยว่าการกระทรวงคมนาคม ในรัฐบาลพลเอก ประยุทธ์ จันทร์โอชา อดีตรัฐมนตรีช่วยว่าการกระทรวงมหาดไทย ในรัฐบาล อภิสิทธิ์ เวชชาชีวะ อดีตรองเลขาธิการพรรคประชาธิปัตย์ ปัจจุบันสังกัดพรรครวมไทยสร้างชาติ
บทบาททางการเมือง.
ถาวร เป็น สส. และสมาชิกพรรคประชาธิปัตย์ที่มีบทบาทมากผู้หนึ่ง เป็น สส.ในพื้นที่จังหวัดสงขลาอย่างต่อเนื่องรวมแล้ว 7 สมัย ซึ่งก่อนเข้าสู่แวดวงการเมือง ถาวรเคยเป็นทนายความและอัยการประจำจังหวัดกระบี่และจังหวัดพัทลุงมาก่อนด้วย
ในการเลือกตั้งหาเสียงเมื่อปี พ.ศ. 2548 ถาวรได้สร้างความฮือฮาด้วยการเปิดประเด็นว่ามีเทปบันทึกเสียงของเนวิน ชิดชอบ ซึ่งขณะนั้นเป็นรัฐมนตรีช่วยว่าการกระทรวงเกษตรและสหกรณ์ทุจริตการเลือกตั้งด้วยการพยายามพูดจาหว่านล้อมให้ผู้ว่าราชการจังหวัดพัทลุง สงขลา และจังหวัดสตูลช่วยเหลือพรรคไทยรักไทยขณะไปปฏิบัติหน้าที่ที่จังหวัดสงขลา โดยนายถาวรกล่าวว่าเป็นผู้บุกเข้าไปในห้องประชุมบันทึกเทปด้วยตนเอง และได้ยื่นเทปชิ้นนี้ฟ้องต่อคณะกรรมการการเลือกตั้ง (กกต.) (ชุดเดียวกับชุด "สามหนา ห้าห่วง" อันประกอบด้วย วาสนา เพิ่มลาภ, ปริญญา นาคฉัตรีย์, วีระชัย แนวบุญเนียร) แต่ทว่า กกต.มีความเห็นว่าเสียงไม่ชัดเจนไม่อาจใช้เป็นหลักฐานได้
และเป็นผู้ยื่นฟ้องต่อศาลปกครองในกรณีที่ กกต. ชุดที่ 2 ที่ วาสนา เพิ่มลาภ เป็นประธาน ว่าจัดการเลือกตั้งไม่ชอบด้วยกฎหมาย ในช่วงวิกฤตการณ์การเมืองในประเทศไทย พ.ศ. 2548-2549 เป็นผลให้ศาลพิพากษาให้จำคุก กกต.ทั้งสามคน
นอกจานี้ ถาวร ยังเป็นหนึ่งในคณะผู้ว่าคดีพรรคในคดียุบพรรคประชาธิปัตย์อีกด้วย
ในเดือนกุมภาพันธ์ พ.ศ. 2551 พรรคประชาธิปัตย์ประกาศจัดตั้ง คณะรัฐมนตรีเงา หรือ ครม.เงา ขึ้น ถาวร ได้รับเลือกจากที่ประชุมพรรค ให้ทำหน้าที่รัฐมนตรีช่วยว่าการกระทรวงมหาดไทยเงา
ปลายปี พ.ศ. 2551 พรรคประชาธิปัตย์สามารถเป็นแกนนำจัดตั้งรัฐบาล ถาวร ได้รับแต่งตั้งให้ดำรงตำแหน่งรัฐมนตรีช่วยว่าการกระทรวงมหาดไทย 
และเมื่อวันที่ 5 สิงหาคม พ.ศ. 2554 ถาวร ได้รับการแต่งตั้งเป็นรองหัวหน้าพรรคประชาธิปัตย์ (ดูแลพื้นที่ภาคใต้) ต่อมาเขาได้ลาออกจากตำแหน่งรองเลขาธิการพรรค เมื่อวันที่ 1 พฤศจิกายน พ.ศ. 2556 เพื่อเข้าร่วมกิจกรรมทางการเมืองกับกลุ่มกปปส.
ภายหลังจากพรรคประชาธิปัตย์ได้กลับมาเป็นฝ่ายค้านอีกครั้ง หลังจากแพ้การเลือกตั้ง พรรคประชาธิปัตย์ได้จัดตั้ง คณะรัฐมนตรีเงา คณะที่ 2 ขึ้น โดยนถาวรได้รับเลือกจากที่ประชุมพรรคให้ทำหน้าที่รัฐมนตรีว่าการกระทรวงยุติธรรมเงา
หลังการเลือกตั้ง พ.ศ. 2562 เขาได้รับแต่งตั้งเป็นรัฐมนตรีช่วยว่าการกระทรวงคมนาคม ในรัฐบาลพลเอก ประยุทธ์ จันทร์โอชา ต่อมาในเดือนกุมภาพันธ์ พ.ศ. 2564 เขาต้องพ้นจากตำแหน่งเนื่องจากศาลอาญามีคำพิพากษาจำคุก ในคดีเกี่ยวเนื่องจากการชุมนุมของกลุ่ม กปปส.
วันที่ 29 กันยายน พ.ศ. 2565 ถาวรดำรงตำแหน่งประธานพรรคไทยภักดี ในวันที่ 24 ตุลาคม พ.ศ. 2566 ถาวรลาออกจากสมาชิกพรรคไทยภักดีและเข้ามาสมัครเป็นสมาชิกพรรครวมไทยสร้างชาติ
วิกฤตการณ์การเมืองไทย พ.ศ. 2556–2557.
ในวิกฤตการณ์การเมืองไทย พ.ศ. 2556–2557 ถาวรเป็น 1 ใน 9 สส.พรรคประชาธิปัตย์ที่ลาออกจากการเป็นสมาชิกพรรคและกรรมการบริหารพรรค และเข้าเป็นหนึ่งในแกนนำกปปส. โดยมีบทบาทเป็นผู้ดูแลเรื่องการรักษาความปลอดภัยของการชุมนุม และติดต่อประสานกับกลุ่มแนวร่วมอื่น ๆ อันได้แก่ กองทัพประชาชน โค่นระบอบทักษิณ (กปท.), เครือข่ายนักศึกษาประชาชนปฏิรูปประเทศไทย (คปท.) และสันติอโศก อีกทั้งเป็นแกนนำที่เวทีอนุสาวรีย์ชัยสมรภูมิ ในการชุมนุมตั้งแต่วันที่ 13 มกราคม พ.ศ. 2557 จนถึงวันที่ 2 กุมภาพันธ์ ปีเดียวกัน เนื่องจากเป็นพื้นที่ ๆ เป็นจุดอันตราย ถูกโจมตีจากอาวุธชนิดต่าง ๆ บ่อยครั้ง
ในวันที่ 14 พฤษภาคม ปีเดียวกัน จากการชุมนุมในครั้งนี้ ศาลอาญาอนุมัติหมายจับแกนนำ กปปส. รวม 43 คน ผู้ต้องหาคดีกบฏ และความผิดอื่น รวม 8 ข้อหา เพื่อติดตามตัวมาดำเนินกระบวนการตามกฎหมาย โดยถาวรเป็นผู้ต้องหาหมายเลขที่ 7 ต่อมาในวันที่ 24 กุมภาพันธ์ พ.ศ. 2564 ศาลอาญามีคำพิพากษาให้จำคุก 5 ปี พร้อมทั้งให้ตัดสิทธิเลือกตั้งเป็นเวลา 5 ปี
วันที่ 8 ธันวาคม พ.ศ. 2564 ศาลรัฐธรรมนูญมีคำวินิจฉัยว่าสมาชิกภาพการเป็น สส. ของถาวร ผู้ถูกร้องที่ 4 สิ้นสุดลงตั้งแต่วันที่ 7 เมษายน พ.ศ. 2564
ชีวิตส่วนตัว.
นายถาวรเป็นบุตรชายของนายพวงแก้ว และนางเริ่ม เสนเนียม โดยบิดามีอาชีพเป็นชาวนา และมีน้องชายเป็น ส.ส.พรรคประชาธิปัตย์ จังหวัดสงขลา เขต 4 ด้วยกัน คือ นายวินัย เสนเนียม (ปัจจุบันเสียชีวิตแล้ว) ชีวิตครอบครัว นายถาวร สมรสกับ พล.ต.หญิง จันทิมา เสนเนียม ทั้งคู่มีบุตรด้วยกันทั้งหมด 3 คน เป็นหญิง 2 ชาย 1 ในปี พ.ศ. 2558 นายถาวรได้รับรางวัลพ่อตัวอย่างแห่งชาติ จากงานวันพ่อแห่งชาติ ครั้งที่ 36 ประจำปี 2558
และหลังจากการรัฐประหารในปี พ.ศ. 2557 ทางคณะรักษาความสงบแห่งชาติ (คสช.) ได้มีคำสั่งห้ามพรรคการเมืองรวมถึงนักการเมืองทำกิจกรรมทางการเมือง นายถาวรได้ใช้เวลาช่วงนี้เป็นโปรโมเตอร์จัดการแข่งขันชกมวยไทย โดยทำการแข่งขันเป็นประจำที่เวทีมีนบุรีสปอร์ต เขตมีนบุรี มีการถ่ายทอดทางสถานีโทรทัศน์ทีนิวส์ ทุกคืนวันเสาร์ เริ่มตั้งแต่วันที่ 30 พฤษภาคม พ.ศ. 2558 และในวันที่ 23-24 มกราคม พ.ศ. 2559 ยังได้จัดคู่มวยไทยอีกกว่า 20 คู่ ชกในงานกิจกรรมสมุยเฟสติวัล ที่เกาะสมุย ซึ่งนับเป็นรายการใหญ่อีกด้วย
รางวัลและเกียรติยศ.
ถาวร เสนเนียม ได้รับพระราชทานยศกองอาสารักษาดินแดนเป็น นายกองเอกถาวร เสนเนียม เมื่อ พ.ศ. 2552